ป.ป.ส. ยืนยัน กัญชาและกระท่อม ยังคงเป็นยาเสพติดให้โทษ โดยยังไม่ถอดออกจากบัญชียาเสพติด โดยไม่อนุญาตให้บุคคลทั่วไปปลูก
ป.ป.ส. ยืนยัน กัญชา และกระท่อม ยังคงเป็นยาเสพติดให้โทษ โดยยังไม่ถอดออกจากบัญชียาเสพติด โดยไม่อนุญาตให้บุคคลทั่วไปปลูก และจะมีการควบคุมพื้นที่ปลูกอย่างใกล้ชิดนายนิยม เติมศรีสุข เลขาธิการคณะกรรมการป้องกันและปราบปรามยาเสพติด หรือ ป.ป.ส. ชี้แจงกรณีที่สภานิติบัญญัติแห่งชาติ มีมติในวาระที่ 3 เห็นสมควรประกาศใช้ร่างพระราชบัญญัติยาเสพติดให้โทษ (ฉบับที่ ..) พ.ศ. .... เป็นกฎหมาย โดยยืนยันว่า กัญชาและกระท่อม ยังคงเป็นยาเสพติดให้โทษ การผ่อนปรนกฎหมายเกี่ยวกับกัญชา คือ การให้แพทย์นำไปใช้รักษาโรคและเพื่อการศึกษาวิจัย สร้างองค์ความรู้ใหม่ ซึ่งสำนักงาน ป.ป.ส. กระทรวงสาธารณสุข และหน่วยงานที่เกี่ยวข้อง ได้มีการจัดตั้งคณะทำงาน 4 คณะย่อย เพื่อศึกษา รวบรวมข้อมูล แนวทางการปฏิบัติที่ถูกต้อง จนได้ข้อสรุปที่ชัดเจน เพื่อให้สามารถบริหารจัดการได้ตามหลักวิชาการและกฎหมาย เช่น จะต้องวางแผนให้ชัดเจน ทั้งในด้านการปลูกและการแปรรูป โดยจะเริ่มต้นจากกำหนดปริมาณผู้ป่วยที่ต้องการยา จากนั้นจึงจะนำมาคำนวณเพื่อกำหนดปริมาณการแปรรูป และนำไปคำนวณพื้นที่การปลูก ผู้ที่จะขออนุญาตปลูกกัญชาได้ จะต้องเป็นผู้ที่ได้รับอนุญาตตามกฎหมายระบุไว้เท่านั้น โดยจะไม่อนุญาตให้บุคคลทั่วไป ปลูกกัญชาเอง  การพิจารณาพื้นที่ที่จะขออนุญาตให้ปลูก ต้องเป็นพื้นที่ปิด ที่สามารถดูแลจัดการได้ มีความปลอดภัย เพื่อให้ได้กัญชาที่ดี มีคุณภาพและมาตรฐานที่จะนำไปผลิตเป็นยาได้เลขาธิการ ป.ป.ส. ย้ำว่า การพิจารณาเรื่องนี้ ผ่านการพิจารณาจากคณะกรรมการขับเคลื่อนการใช้ประโยชน์กัญชาอย่างรอบด้าน เพื่อส่งเสริมและสนับสนุนการสร้างองค์ความรู้ใหม่ด้านการแพทย์และการศึกษาวิจัยกัญชาโดยให้มีการทดลองในมนุษย์ รวมไปถึงการพัฒนาเป็นอุตสาหกรรมยาที่ครบวงจรให้สามารถสร้างรายได้ให้กับประเทศชาติ โดยคำนึงถึงประโยชน์ของผู้ป่วย ประชาชนและประเทศชาติ เป็นสำคัญ